Jørn Dohrmann (DF), 2007-12-07:
Der skal heller ikke herske nogen tvivl om, at Dansk Folkeparti går ind for, at vi sender nogle klare signaler om, hvordan vi ønsker at folk skal opføre sig, når de er ude i naturen, og hvordan de kommer af med deres affald og den slags ting.
Der skal folk selvfølgelig tage hensyn til naturen og ikke bare smide det rundtomkring.
Så derfor hilser vi det velkommen, at vi her får nogle skærpelser, og at vi også netop lægger op til, at vi gerne vil se på, hvordan folk forholder sig i naturen.
Vi hilser også velkommen, at vi får nogle ensrettede bødeudmålinger, som der også er lagt op til i forslaget her.
Men ellers er der jo selvfølgelig også nogle ting, som vi gerne vil have nogle uddybende svar på, nemlig at når man får nogle flere penge ind i forbindelse med f.eks. udskrivelse af bøder - de er jo markant højere end det, vi kender i dag - så kunne vi vel også forvente, at nogle af de her penge går til natur- og miljøtiltag, måske nogle oplysningskampagner og den slags ting, og vi kunne godt tænke os at høre ministeren, om han er enig i, at der trænger til noget oplysning på det her område.
Men vi synes også, at det er nogle gode og klare signaler, at når nogle godkendte virksomheder begår nogle af de store overtrædelser og udleder ting i naturen, smider ting i naturen, jamen så skal det også være nogle bødestørrelser, som selvfølgelig kan mærkes, altså, vi tænker på de bødestørrelser på 50.000 kr., som der er lagt op til her.
Er det virkelig rimeligt, at nogle folk har biler, der står og fylder op, og som måske er med til at skabe en miljøbelastning derude?
Og der er det jo klart, at kommunerne måske bør have nogle ekstra værktøjer til at gå ind og sige, at de ønsker de biler fjernet eller ophugget, eller hvad det er, der skal til her.
Det er da altid noget, at der også er taget hul på det problem i forslaget her, men jeg tror, at kommunerne gerne vil have nogle mere klare retningslinjer på det område her.
Så er det helt klart, at vi også synes, at der er nogle gode intentioner i at sige, at man ikke accepterer, at der smides affald ude i skovene.
Man kan så spørge, om bødeniveauet skal ligge på de 5.000 kr., eller om det skal ligge på 1.000 kr., og det kan man altid diskutere.
En anden ting, som jeg synes man også skal diskutere - men det hører nok ikke lige under lovforslaget her - er det med affald i kommunerne, og hvordan de behandler affald i det hele taget.
Er det rimeligt, at kommunerne nu lægger op til, at afregningen skal være vægtbaseret?
Gør det ikke, at vi faktisk får mere affald ude i skovene, hvis det er, at nogle folk lige pludselig tænker: Vi kan spare nogle penge, vi skal ikke have ret meget vægt i vores skraldespand, og så kører vi ud og tipper det af ude i skovene?
Det er jeg bekymret for, og der vil jeg godt høre ministerens holdning, om det er en udvikling, han støtter, at kommunerne skal gå mere over til en vægtbaseret afregning, eller om man skal give dem nogle andre måder, nogle retningsbestemte måder at håndtere affald på.
For jeg kan i hvert fald være bekymret for, at vi ellers ser større og flere mængder ude i skovene.
Men ellers støtter vi forslaget her, og jeg ser også frem til udvalgsbehandlingen.